  Анжелика Тихонова корреспондент Дэбес ёросысь Бадӟым Ӟӧтым гуртын «Единая Россия» партилэн «Культура малой Родины» ӵектосэз улсын тупатъям культура юртэз усьтӥзы. Со сярысь «ВКонтакте» мерлыко вотэсысь бамаз Удмуртиысь лулчеберетъя министр Владимир Соловьёв ивортӥз. Тупатъян ужъёс кык люкетэн ортчизы. Туэ учкисьёслы залысь вӧлдэтэз выльдӥзы, фойеысь выжез воштӥзы, висъетъёс куспысь но пырон ӧсъёс пуктӥзы, вылзэ чебер каризы, учкисьёслы залысь борддоръёссэ буязы, кӧнязэ ке электрезъёсты но светильникъёсты воштӥзы, шуныт вуттӥсь гумыосты быдэсак выльдӥзы. Лулчеберет удысын ужасьёс но гуртын улӥсьёс понна тупатъян ужъёс зэмос кузьым луизы. Выль светильникъёсын югытгес луиз, выль выжъёсын но борддоръёсын – чылкытгес но ӝикытгес, выль шуныт сётӥсь гумыосын – трослы шунытгес. Тупатъян ужъёс юртэз выльдӥзы, чебер сяна, сое кышкыттэм каризы. Табере культура юрт калыкез шунытэныз, ӝикытэныз но выльдэм тусыныз шумпоттоз Владимир Соловьёв, Удмуртиысь лулчеберетъя министрСо сяна, партилэн федерал ӵектосэз улсын Дэбес ёросысь лулчеберетэз азинтонъя центрысь учкисьёслы залысь пуконъёсты воштӥзы, куараез кужмоятӥсь выль тӥрлык басьтӥзы. Ужъюртъёсты нуыны оглом 2 но ӝыны миллион манет висъязы вал. Торгъёслы луыса ужъёсты 1 миллион 700 сюрс манет тыр быдэстӥзы. Тодэ вайытом, Быдӟым Ӟӧтымысь культура юртын тупатъян ужъёслэн нырысетӥ люкетсы кылем арын ортчиз вал. Нош та нуналъёсы партилэн федерал ӵектосэз улсын выльдэм эшшо куинь лулчеберет юртъёсты усьтӥзы. Тегъёс: Лулчеберет Дэбес Удмуртия ЕдинаяРоссия тупатъянужъёс  